‘Rassistiese’ generaal amptelik aangeklaSandra Malebe-Thema. Foto: Facebook Die vakbond Solidariteit het vandag ’n formele klag teen die hoof van basiese polisie-ontwikkeling, genl.maj. Sandra Malebe-Thema, by die Menseregtekommissie (MRK) in Kaapstad ingedien. Solidariteit het 22 beëdigde verklarings ontvang van partye wat by die voorval betrokke was en waarin Malebe-Thema se vernederende en rassistiese opmerkings bevestig word. “Bo en behalwe die onvanpaste opmerkings oor die geselekteerde groep personeellede se kleredrag en gewig, is die rassistiese uitsprake wat sy gemaak het selektief en onaanvaarbaar,” het Anton van der Bijl, hoof van Solidariteit se Sentrum vir Billike Arbeidspraktyke, gesê. “Volgens inligting wat ons ontvang het, het Malebe-Thema die diens van die Suid-Afrikaanse Polisiediens (SAPD) onder raaiselagtige omstandighede verlaat. Sy het in daardie stadium die rang van brigadier beklee. Malebe-Thema is sedert 1 Maart 2016 weer, in die rang van generaal-majoor, aangestel. Ons is tans besig om ondersoek in te stel na die redes waarom sy destyds die diens verlaat het,” het Van der Bijl verduidelik. Volgens Van der Bijl het Malebe-Thema by die geleentheid aangevoer dat daar te veel wit gesigte is wat posisies in opleiding beklee en dat sogenaamde diskriminasie teenoor swart studente beëindig sal word. Sy het na bewering dit onder meer gestel dat wit personeellede wat in sekere afdelings werksaam is hulself reeds ’n geruime tyd lank onregmatig verryk. “Sy het pertinent gemeld dat die wit instrukteurs rassiste is wat die studente onder hul bevel onregmatig hanteer,” het Van der Bijl gesê. Solidariteit vra in die klag dat die SAPD Malebe-Thema dissiplinêr verhoor om op dié manier verantwoording te doen vir haar rassistiese uitsprake. Sy moet ook billike kompensasie aan al die betrokke personeellede wat deur haar beledig en verkleineer is, betaal. ŉ Openbare verskoning deur Malebe-Thema aan die betrokke personeellede word ook deur die vakbond versoek. Laastens dring Solidariteit daarop aan dat die generaal-majoor binne ’n maand vanaf die bevindingsdatum, ŉ program oor rasseverhoudings in Suid-Afrika moet bywoon.